KOMISIJOS ATASKAITA EUROPOS PARLAMENTUI DEŠIMTOJI ATASKAITA TREČIŲJŲ ŠALIŲ 2012 M. EUROPOS SĄJUNGAI TAIKYTŲ PREKYBOS APSAUGOS PRIEMONIŲ APŽVALGA /* COM/2013/0217 final */





KOMISIJOS ATASKAITA EUROPOS PARLAMENTUI DEŠIMTOJI ATASKAITA TREČIŲJŲ ŠALIŲ 2012 M. EUROPOS SĄJUNGAI TAIKYTŲ PREKYBOS APSAUGOS PRIEMONIŲ APŽVALGA 1. Įvadas ES eksportuotojams toliau taikomos trečiųjų šalių nustatytos prekybos apsaugos priemonės. Tokios priemonės yra iš esmės leidžiamos pagal PPO taisykles, tačiau, jei taikomos netinkamai, jos virsta protekcionistinėmis priemonėmis. Siekis vengti protekcionizmo taip pat buvo vienas iš Didžiojo dvidešimtuko vadovų prisiimtų įsipareigojimų. ES taip pat taiko prekybos apsaugos priemones, tačiau jomis daromas poveikis tik labai nedidelei importo daliai. Be to, svarstydama priemonių įvedimą ES yra reiklesnė nei kitos PPO narės, nes prieš priimant tokias priemones patikrinamas atitikimas papildomiems kriterijams (vadinamieji papildomi PPO įsipareigojimai). Komisija taiko aukštus standartus savo pačios tyrimuose, be to, Komisijos užduotis yra stebėti, kaip trečiosios šalys taiko prekybos apsaugos priemones ES eksporto atžvilgiu, ir imtis veiksmų, jei nesilaikoma PPO taisyklių. Tai, pavyzdžiui, daroma imantis techninių veiksmų vykdomuose tyrimuose. Kraštutiniu atveju galima taikyti PPO ginčų sprendimo procedūras, jeigu klausimai yra svarbūs ir negalima rasti kito sprendimo. Nepaisant to, kad veikla, susijusi su ES eksportu, per pastaruosius metus stabilizavosi po to, kai 2008−2009 m. smarkiai išaugo tyrimų skaičius, bylos tampa vis sudėtingesnės ir pastaraisiais metais atsirado naujų priemones taikančių šalių. Todėl 2012 m. prireikė išsamios stebėsenos ir intensyvesnės veiklos. Šioje ataskaitoje aprašytos bendros 2012 m. tendencijos, nustatytos problemos ir pasiekti rezultatai. Priede taip pat pateikiama išsami tendencijų analizė ir nurodomos konkrečios priemonės, kurias naudoja daugiausia priemonių taikančios šalys. 2. Bendros tendencijos 2012 m. pabaigoje iš viso galiojo 138 priemonės ir palyginti su praėjusiais metais tai yra gana stabilus skaičius. Taigi 2012 m. galiojančių priemonių skaičius stabilizavosi po to, kai 2010−2011 m. laikotarpiu jų smarkiai padaugėjo − nuo 123 iki 146 priemonių. Kaip ir ankstesniais metais, didžioji dauguma šių priemonių yra antidempingo veiksmai (94 priemonės), o apsaugos priemonės vis dar sudaro apie trečdalį viso skaičiaus. Tačiau reikėtų pažymėti, kad ne visos šios apsaugos priemonės turi tiesioginio poveikio ES eksportui. Iš tiesų, kadangi apsaugos priemonės nustatomos visoms kilmės šalims, visos jos yra įtrauktos į statistinius duomenis, net jei ES eksporto nėra arba jo apimtis nedidelė. 2012 m. Indija intensyviai taikė priemones (žr. toliau) ir pasiekė didesnį Europos Sąjungai galiojančių priemonių skaičių nei JAV, kuri yra istorinė lyderė − atitinkamai 21 ir 18 priemonių. Kinija liko trečioje pozicijoje (16 priemonių), o kitos svarbios priemones taikančios šalys, kaip antai Brazilija ir Turkija, sumažino galiojančių priemonių Europos Sąjungos atžvilgiu (po 10 priemonių). 2012 m. iš viso nustatyta 20 naujų priemonių. Tai daug mažiau nei 2011 m. (36), kurie vis dėlto buvo išskirtiniai metai visų pirma dėl to, kad tais metais buvo nustatyta daug apsaugos priemonių (22). 2012 m. naujų apsaugos priemonių skaičius buvo mažesnis (8), o naujų antidempingo priemonių skaičius (12) išliko panašus kaip ir ankstesniais metais. Nenuostabu, kad Indija buvo aktyviausiai priemones taikanti šalis, 2012 m. nustačiusi 7 naujas priemones, (6 antidempingo priemonės ir 1 apsaugos priemonė). 2012 m. pradėti 37 nauji tyrimai, palyginti su 33 tyrimais 2011 metais. Reikėtų pažymėti, kad maždaug pusė šių tyrimų buvo inicijuoti per paskutinius du metų mėnesius, t. y. dauguma stebėsenos veiksmų šiuose tyrimuose bus atliekama 2013 metais. Indonezija buvo aktyviausia šalis (6 apsaugos priemonės), po jos − Kinija, Egiptas ir Turkija (po 4 naujus tyrimus). Didžioji dauguma šių naujų tyrimų buvo susiję su apsaugos priemonėmis (23). 3. Neišspręstos problemos Nors Komisijos intervenciniai veiksmai padėjo išspręsti tam tikras problemas ir todėl buvo pagerinti standartai kai kuriose šalyse, didelė dalis anksčiau nustatytų problemų ir toliau egzistuoja. Savo pačios tyrimuose Komisija taiko aukštus standartus ir tikisi, kad panašius standartus taikys trečiosios šalys. Pagrindinės PPO taisyklės turėtų būti griežtai taikomos siekiant išvengti užsienyje ES pramonės įmonėms taikomų netinkamų patekimo į rinką apribojimų. Pagrindinės likusios problemos yra tokios. 3.1. Netinkamas priemonių taikymas Prieš keletą metų pasirodė aiškių požymių, kad prekybos apsaugos priemonių procedūras trečiosios šalys inicijavo, atsakydamos į ES nustatytas priemones, o ne remdamosi pagrįstomis priežastimis, nurodytomis susijusių nacionalinės pramonės įmonių tinkamai pateiktose paraiškose. Pavyzdžiui, anksčiau buvo nustatytos priemonės ES eksportuojamiems produktams, panašiems į tuos, dėl kurių ES pirmiau vykdė tyrimus, ir tai įvyko netrukus po to, kai ES nustatė savo priemones. Šiuo atžvilgiu yra požymių, kad 2012 m. Kinija ir toliau taikė prekybos apsaugos priemones, atsakydama į dėl jų inicijuotus tyrimus. Remiantis spaudos pranešimais 2012 m. išaiškėjo kitas pavyzdys: Kinija inicijavo bendrą antidempingo ir antisubsidijų tyrimą dėl importuojamo ES pagaminto polikristalinio silicio, greičiausiai reaguodama į ES inicijuotus tyrimus dėl saulės baterijų plokščių iš Kinijos. JAV patyrė lygiai tokių pačių problemų, kai nustatė priemones saulės baterijų plokštėms iš Kinijos. Toks priemonės taikymas yra nepriimtinas, nes jis nėra pagrįstas realia tariamai žalą patyrusios pramonės įmonės paraiška, kuria prašoma imtis veiksmų dėl nesąžiningos konkurencijos, ir greičiausiai turi menką faktinį ir teisinį pagrindą. Komisija tyrimų metu kėlė šį klausimą politiniu ir techniniu lygiu. Nesulaukusi reikšmingo atsako į savo susirūpinimą, Komisija neturėjo kitos išeities nei remtis dėl PPO ginčų sprendimo procedūromis. 2012 m. Komisija paprašė sudaryti kolegiją dėl Kinijos priemonių, taikomų rentgeno skaitytuvams (kurios nustatytos reaguojant į ES priemones dėl to paties produkto). Kaip paaiškinta toliau, Komisija laimėjo šį teisinį ginčą ir tikimasi, kad Kinija ateityje pakeis savo praktiką. Iki tol Komisija toliau imsis intensyvių intervencinių veiksmų, be kita ko, PPO lygiu, jei to prireiks. 3.2. Apsaugos priemonių taikymas Nustatytų apsaugos priemonių skaičius 2012 m. labai sumažėjo. Tai, be abejo, yra teigiamas pokytis, tačiau susirūpinimą ir toliau kelia didelis naujai inicijuotų apsaugos priemonių tyrimų skaičius. Kalbant apie teigiamus aspektus, kai kuriais atvejais apsaugos priemonių pavyko išvengti, be kita ko, po Komisijos intervencinių veiksmų. Tačiau net ir šiais atvejais padėtis tebėra sudėtinga, nes tyrimai vis dar pernelyg dažnai inicijuojami menku pagrindu ir, nepaisant to, kad priemonių nenustatoma, tyrimo metu daromas neigiamas poveikis prekybos srautams, nes rinkoje sukuriamas neapibrėžtumas. Todėl Komisija toliau skatina laikytis griežtesnio požiūrio svarstant apsaugos priemonių tyrimų inicijavimą. 2012 m. kai kurios šalys aktyviai taikė apsaugos priemones. Tai ypač pasakytina apie Indoneziją (6 nauji inicijuoti tyrimai 2012 m., 3 − 2011 m. ir 5 − 2010 m.), Egiptą (4 nauji inicijuoti tyrimai 2012 m.) ir Eurazijos muitų sąjungą, kurią sudaro Rusija, Baltarusija ir Kazachstanas (3 nauji tyrimai 2012 m.). Pastarieji tyrimai gali turėti didžiausią poveikį ES valstybėms narėms, be kita ko, dėl rinkų svarbos ir geografinio artumo, kurie taip pat turi įtakos prekybos srautams. Indonezijos ir Egipto inicijuoti tyrimai yra ne tokie svarbūs ekonominiu požiūriu, tačiau taip pat reikalauja atidžios stebėsenos, nes jie rodo nerimą keliančią tendenciją dėl apsaugos priemonių taikymo. 3.3. Skaidrumo trūkumas Skaidrumo trūkumas inicijavimo etape ir atskleidžiant tyrimų rezultatus ir toliau kelią didelį susirūpinimą. Tai, be abejo, yra esminis klausimas, nes dėl to šalys netenka savo teisių į gynybą ir lieka abejonių, ar taisyklės iš tiesų buvo tinkamai taikomos. Komisija ir toliau atskirais atvejais imasi veiksmų, siekdama pagerinti padėtį ir, jei įmanoma, naudojasi dvišaliais techniniais ryšių kanalais, sukurtais su kai kuriomis šalimis, siekdama daugiau skaidrumo. 4. Svarbiausi pasiekimai Pastaraisiais metais Komisija kai kuriais atvejais turėjo naudotis PPO ginčų sprendimo procedūromis, siekdama išspręsti tam tikras svarbias ir sistemines problemas. Kolegijos procedūros reikalauja daug išteklių, užima labai daug laiko ir rezultatų gali būti sulaukiama tik praėjus keliems metams po procedūros. Šiuo atžvilgiu pastaraisiais metais pasiekta kai kurių teigiamų rezultatų. Ilgalaikis ginčas prieš JAV baigėsi nulio nustatymo praktikos panaikinimu (žr. praėjusių metų ataskaitą), o dėl vėlesnio ginčo su Kinija gali būti panaikinta nepriimtina atsakomųjų veiksmų praktika. Šių ginčų išsprendimas turi tiesioginio poveikio vykdomiems tyrimams ar galiojančioms priemonėms, be to, tai gali būti naudinga ateityje, nes ginčyti klausimai yra sisteminio pobūdžio. Be sisteminių klausimų sprendimo, Komisija taip pat iš esmės nuolat dalyvavo atliekant tyrimus, kuriuose ES pramonės įmonės buvo aiškiai suinteresuotos. Dėl to kai kuriais atvejais pasiekta tam tikrų rezultatų. Sisteminiai intervenciniai veiksmai ir reguliarūs dvišaliai ryšiai su trečiosiomis šalimis, siekiant skatinti aukštus standartus prekybos apsaugos tyrimuose, taip pat neabejotinai turėjo svarbaus teigiamo poveikio, tačiau jį labai sunku įvertinti. Komisija taip pat reguliariai gaudavo teigiamų atsiliepimų iš pramonės įmonių dėl gairių ir pagalbos, kurią jos gavo, net jei priemonių ne visada buvo galima išvengti. Toliau pateiktas kai kurių teigiamų rezultatų, pasiektų 2012 m., sąrašas. Kinija. Kolegijos ataskaita dėl rentgeno skaitytuvams nustatytų priemonių Komisija nusprendė ginčyti Kinijos antidempingo muitus importuojamiems rentgeno kūno skaitytuvams (priemonių dydis nuo 33,5 % iki 71,8 %), nes buvo laikoma, kad šios priemonės nebuvo teisiškai pagrįstos ir kad jos buvo nustatytos atsakant į pačios ES tyrimą dėl krovinių skaitytuvų iš Kinijos. PPO kolegija buvo sudaryta 2012 m. pradžioje ir 2012 m. lapkričio mėn. pateikė tarpinę ataskaitą su išvadomis dėl ES reikalavimų. Tarpinė ataskaita patvirtinta galutine ataskaita, išplatinta 2013 m. vasario mėn. Ši ataskaita yra aiškus ES laimėjimas, nes joje iš tiesų patvirtinta, kad Kinija nesilaikė kelių PPO antidempingo susitarimo nuostatų. ES buvo palankios išvados visų pirma dėl reikalavimų, susijusių su Kinijos žalos tyrimu, kuris pripažintas neobjektyviu; kolegija palankiai vertino daugumą ES procedūrinių reikalavimų, įskaitant dėl skaidrumo taisyklių pažeidimo nepakankamai atskleidus informaciją visuomenei, priimant galutines išvadas ir skelbiant viešą pranešimą. Kolegijos išvados yra sisteminės svarbos, nes jos susijusios su pasikartojančiu Kinijos vykdomų tyrimų pobūdžiu. Taigi rezultatai yra akivaizdžiai palankūs ES ir turėtų turėti teigiamo poveikio ir ateityje. Brazilija, vynas. Tyrimo baigimas nenustatant priemonių 2012 m. kovo mėn. Brazilija inicijavo tyrimą dėl apsaugos priemonių taikymo importuojamam vynui. Tyrimas buvo ekonomiškai svarbus, nes galėjo turėti poveikio daugiau nei 85 mln. EUR per metus vertės eksportui (Ispanija, Portugalija, Italija ir Prancūzija), o Brazilijos rinka toliau plečiasi. Atlikusi išsamų tyrimą, Komisija nustatė svarbių trūkumų, visų pirma dėl vidaus pramonės apibrėžties, žalos ir priežastinio ryšio aspektų. Komisija pateikė išsamių argumentų šiuo klausimu ir dalyvavo viešame posėdyje Brazilijoje 2012 m. birželio mėn. Tyrimas galiausiai baigtas nenustačius priemonių 2012 m. spalio mėn., šiam palankiam rezultatui turėjo įtakos aktyvus Komisijos dalyvavimas, labai geras bendradarbiavimas su atitinkamomis valstybėmis narėmis, pramonės įmonėmis ir importuotojais Brazilijoje, kurie taip pat buvo labai aktyvūs. Rusija, Baltarusija, Kazachstanas. Tyrimo baigimas nenustatant priemonių 2012 m. vasario 1 d. veiklą pradėjo Eurazijos ekonomikos komisija (EAEK), Muitų sąjungos komisijos teisių perėmėja, ir visi Rusijos, Baltarusijos ir Kazachstano nacionalinių institucijų tyrimai 2012 m. liepos 6 d. galiausiai perduoti EAEK. Ši nauja institucija inicijavo daug naujų tyrimų ir Komisija nuolat ėmėsi veiksmų, siekdama akcentuoti nustatytus teisinius trūkumus. 2011 m. rugpjūčio 31 d. Rusijos pradėtas tyrimas dėl grafito elektrodų, kuris vėliau perduotas EAEK, 2012 m. rugpjūčio 30 d. buvo baigtas nenustačius apsaugos priemonių. Komisija aktyviai ėmėsi veiksmų šiame tyrime, kuris buvo reikšmingas maždaug 25 mln. EUR per metus vertės ES eksportui. Izraelis. Priemonių išvengta Per pastaruosius metus Izraelis ES atžvilgiu pradėjo taikyti palyginti daug antidempingo priemonių (nuo 2009 m. inicijuoti 8 tyrimai). Rasta keletas labai svarbių ir taip pat eilinių PPO neatitikimų. Atsižvelgdama į sisteminį nustatytų problemų pobūdį, Komisija ėmėsi veiksmų visais šiais atvejais. 2011 m. du tyrimai buvo baigti nenustačius priemonių ir 2012 m. vėl buvo galima išvengti priemonių dviem atvejais (maždaug 20 mln. EUR per metus vertės eksportas), nors tiriančiosios institucijos siūlė nustatyti priemones vienu iš šių atvejų (maisto produktų maišytuvams). Tačiau griežta stebėsena tebėra būtina, nes yra tebevykdomų tyrimų ir, deja, lieka tokių pačių problemų (pvz., nereikšmingi nekonfidencialūs skundai). 5. Išvada Komisija taiko aukštus standartus savo pačios tyrimuose ir tikisi to paties iš trečiųjų šalių jų tyrimuose. Šiuo atžvilgiu sisteminiai intervenciniai veiksmai yra būtini siekiant priminti joms PPO įsipareigojimus. Nors galiojančių priemonių skaičius 2012 m. stabilizavosi po reikšmingo padidėjimo ankstesniais metais, per paskutinį metų ketvirtį inicijuota daug naujų tyrimų. Klausimai vis sudėtingesni ir pastaruoju metu atsirado naujų priemones taikančių šalių. Šiuo atžvilgiu Komisija atidžiai stebėjo trečiųjų šalių tyrimus ir ėmėsi veiksmų beveik visais atvejais, kai tai buvo reikšminga ES eksportui. Be to, daug pastangų ir išteklių taip pat skirta sprendžiant klausimus PPO ginčuose. Tikimasi, kad palankios kolegijų ataskaitos taip pat turės teigiamos įtakos būsimiems tyrimams. Tai lėmė, kad 2012 m. pasiekta daug teigiamų pokyčių ir reikšmingų rezultatų: kai kuriais atvejais pavyko išvengti priemonių arba sumažinti neigiamą jų poveikį, be to išspręsti svarbūs sisteminiai klausimai. Šiais metais vėl puikiai bendradarbiauta su ES valstybėmis narėmis, Europos gamintojų asociacijomis ir susijusiomis įmonėmis. ES delegacijos eksporto rinkoje teikė intensyvią pagalbą, ją palankiai įvertino ES pramonės įmonės ir valstybės narės. Koordinuoti bendri veiksmai dar kartą gerokai padidino galimybes sėkmingai dirbti.